Fæstir karlmenn skilja hið dularfulla samband konu við handtöskuna sína . Þeir hneykslast á því ótrúlega magni af smáhlutum sem konur bera með sér , rífast yfir fjölda veskja í fataskápnum og hafa enga samúð þegar ný og dásamlega falleg taska birtist innan sjónsviðs konunnar í lífi þeirra . Margir og flóknir þræðir tengja konur og handtöskur . Reyndar er þetta samband líka ævafornt . Kventöskur hafa þróast með tímanum líkt og önnur fyrirbæri úr því að vera einfaldir pokar í fjölbreytilega grein kventískunnar þar sem mismunandi útgáfur hafa sinn tilgang og sitt notagildi . Allajafna ganga flestar konur með töskur og þessar hversdagstöskur eru svo lýsandi að margir geta nánast bent á tegundina og skilgreint persónuleikann sem mun velja hana . Og svo er það innihald töskunnar , hver taska er nánast eins og askja Pandóru nema margt annað en vonin leynist á botninum . Lágstéttarkonur báru til að byrja með grófgerða poka meðan yfirstéttin bar silkituðrur . Oft var aleigan í poka fátæku konunnar en danskortið , ástarbréf og blævængur í tuðru hinnar ríku . Síðar urðu þessar tuðrur ómissandi og oft hannaðar í stíl við kjólinn . Þá báru konur vasaklúta , ilmsöltin sín og ef til vill þurrkað blóm frá elskhuganum í tuðrunni . Konur þess tíma gengu ekki með peninga eða lykla á sér . Eiginmaðurinn sá um fjármálin og borgaði reikninga hennar í búðunum einu sinni í mánuði . Vinnukonan sá svo um að hleypa húsmóðurinni inn þegar hún sneri aftur að aflokinni bæjarferð . Með tösku í hanskaklæddri hönd Tuðrur urðu að töskum sem konur hengdu á úlnliðinn eða héldu á í hanskaklæddri hendi . Þá voru púðurdósir og varalitir farnir að slæðast ofan í þær líka þótt það væri ekki algilt . En axlataskan kom ekki fyrr en heimsstyrjöld hafði skekið heiminn og hún varð til af illri nauðsyn . Konurnar þurftu að bera á milli sjúkragögn og hafa hendurnar lausar til að aka bíl eða sinna særðum og þá var gott að geta ýtt töskunni aftur á bakið . Þegar konur höfðu á annað borð uppgötvað hagræðið af því að hengja töskuna á öxlina varð ekki aftur snúið . Og nú fór taskan að síga í . Auk vasaklútsins , varalitarins og púðurdósarinnar voru komnir lyklar , buddur , snyrtiveski , minnisbækur , slæður , hanskar , ilmvatnsglös og ýmislegt fleira í töskuna . Margaret Thatcher valdi ævinlega klassíska hönnun en þótti smekkleg í klæðaburði . Nú eru töskur eins og hún bar komnar í tísku . Á fimmta og sjötta áratug síðustu aldar rann upp sannkallað vaxtar - og blómaskeið kventöskunnar . Ekki var nóg með að fleiri gerðir og stærðir væru til en nokkru sinni fyrr heldur fengu töskurnar fleiri og fleiri hlutverk . Þær urðu að skólatöskum , sundtöskum , barnatöskum og ótal önnur gervi tóku þær á sig . Konur sem ólust upp á þessum árum minnast þess að ömmur þeirra og mömmur tóku til í handtöskum sínum einu sinni á ári eða um það bil og iðulega leyndist hitt og þetta á botninum . Hver kona átti líka margar töskur og ef tekin var fram aftur taska sem ekki hafði verið notuð lengi kom hugsanlega upp úr henni ógild mynt , húslykill að fyrra heimili eigandans og þriggja ára gamall miði frá skósmiðnum . Ilmurinn upp úr þessum töskum var einnig allsérstæður en anganin af Chanel No. 5 eða Worth sat oft í fóðrinu . Það var líkt og að hitta á töfrastund að vera viðstaddur þegar mamma eða amma tók til í töskunni sinni og stundum áskotnaðist barninu þá gamall varalitur , tóm púðurdós eða smáaurar fyrir nammi . Hér sést Victoria Beckham með Birkin-töskuna sem sumar stjörnur eiga í mörgum litum . Hippastúlkan með risatöskuna ( sem leit út eins og hún væri gerð úr gamaldags gólfteppi ) gekk skökk því svo vel seig taskan í . Ef kíkt væri í tösku hennar kenndi þar án efa margra grasa . Við sæjum ábyggilega mussu til skiptanna , bók um sjálfbæra ræktun eða kommúnur , kommúnistaávarpið , hárband , blóm , hárbursta og eitthvað sem tengdist henni einni . Nútímakonan á margar töskur af ótal stærðum og engu er líkara en að sumar séu alltaf að flytja búferlum því töskurnar þeirra eru á stærð við þær sjálfar . Konur í dag bera dagbækur , snyrtiveski , hárgreiður , pappírsþurrkur , tölvur , farsíma , nafnspjöld , varasalva , hanska , húslykla , sólgleraugu og peningabuddur í handtöskum sínum . Sumum fylgja auk þess bleiur , Baby Wipes , hálstöflur , ofnæmislyf , naglasnyrtisett og fleira og fleira . Öll tískuhús sem eitthvað kveður að senda frá sér handtöskulínu árlega . En flest þeirra hafa einnig náð að skapa klassískar töskur sem allar konur þrá . Nefna má Birkin-töskuna frá Hermes sem kemur alltaf aftur og aftur og er til í ótal litum . Nokkrar af helstu stjörnum Hollywood eiga hana í fleiri en einum lit og nota þá útgáfu sem passar best við klæðnað þeirra þann daginn . Dior er svo sannarlega lagið að skapa fallegar handtöskur . The Muse eða músan frá YSL er annað dæmi um tösku sem alltaf stendur fyrir sínu og mörg konan væri tilbúin að grípa til óyndisúrræða til að eignast eina slíka . Muse frá YSL er ein allra fallegasta handtaska sem komið hefur á markað . Sú klassíska frá Chanel eða The Classic er alltaf falleg og passar við allt . The Fendi B er dásamleg taska og það er Marc Jacobs Stam líka . The Paddington frá Chloé er ein sú allra sætasta og The Novak eftir Alexander McQueen var nefnd eftir hinni glæsilegu Kim Novak . The Gaucho frá Dior er aftur kennd við suðurameríska kúreka og ekki að ástæðulausu . Nýjustu fréttir úr töskuheiminum herma svo að handtaska eins og Margaret Thatcher bar njóti nú gríðarlegra vinsælda en sennilega kemur fæstum á óvart að hún er mjög „ íhaldssöm “ í útliti . Paddington taskan frá Chloé er löngu orðin klassísk . En hvernig sem taskan lítur út og hvort hún er dýr eða ódýr veldur hún karlmönnum jafnmiklum heilabrotum . Þeir skilja ekki til hvers konur þurfa allt þetta dót og eru á því að margt mætti verða eftir heima . En karlmenn hafa heldur aldrei og munu líklega aldrei geta metið til fulls það flókna og dularfulla samband sem kona á við handtöskuna sína . Gaucho frá Dior var sköpuð til heiðurs suðurameríska kúrekanum .